Ikke-monogami

Ikke-monogami er et paraplybegrep som dekker flere forskjellige typer mellommenneskelige relasjoner hvor noen eller alle deltakerne har flere seksuelle forhold og/eller kjærlighetsforhold. Begrepet står i motsetning til monogami. 


== Former av ikke-monogami inkluderer ==
Gruppeekteskap er en form for polyamori hvor mer enn en mann og mer enn en kvinne utgjør en familieenhet, hvor alle medlemmene av gruppen anser seg som gift med alle de andre medlemmene av gruppen. Alle medlemmene av gruppen har felles ansvar for alle barna som eventuelt måtte være en del av gruppeekteskapet. Gruppeekteskap har forekommet i den vestlige verden og flere ble stiftet på 1800- og 1900-tallet. Et av disse er bofellesskapet Oneida, som ble stiftet av John Humphrey Noyes i 1848. Fellesskapet varte i over 30 år.
Gruppesex og orgier som involverer mer enn to personer samtidig. Når en gruppe mennesker er sammen og har sex med hverandre slik at de tilstedeværende deltar er det gruppesex.
Linjeekteskap er en form for gruppeekteskap hvor familieenheten over tid fortsetter å ta inn nye ektefeller av begge kjønn slik at ekteskapet aldri tar slutt. Dette er et begrep fra litteraturen, beskrevet av Robert A. Heinlein i boken The Moon Is a Harsh Mistress, 1966.
Ménage à trois, fransk uttrykk som betegner et langvarig kjærlighets-eller seksuelt forhold som involverer tre personer, ofte et ektepar og en ekstra elskerinne.
Polyamori betegner det å ha flere kjærlighetsforhold samtidig, som alle involverte kjenner og aksepterer.
Polyfamilier, tilsvarer gruppeekteskap, men enkelte av medlemmene anser seg ikke som gift med alle andre medlemmer.  Man begynte å benytte begrepet i polymiljøet på begynnelsen av 2000-tallet etter at det var blitt introdusert på nettstedet Polyamory for The Practical.
Flertrofasthet, avledet fra det engelsk begrepet polyfidelity, er en form for polyamorøst gruppeekteskap hvor alle medlemmene anser hverandre som primærpartnere og er enige om at man bare skal ha seksuelle forhold med andre medlemmer av gruppen. Begrepet stammer fra bofellesskapet Kerista i San Francisco ca. 1971-1991.
Polygami, ekteskap hvor en person har flere ektefeller. I de fleste land er polygami i dag ulovlig, blant annet i Norge. I enkelte land er imidlertid det normal praksis. Polygyni – det at en mann har flere koner – er det vanligste. Polyandri – det at en kvinne er gift med flere menn – forekommer imidlertid i noen få kulturer.
Swinging kan defineres som «ikke-monogam seksuell aktivitet, som også kan oppleves som par», selv om dette ikke er noen god beskrivelse. Swinging kan foregå på swingersklubber eller i mer private former.
Utroskap, hvor en eller flere deltakere unnlater å etterkomme forventninger om monogami i et forhold.
Åpent ekteskap / forhold refererer vanligvis til et ekteskap der partene er enige om at alle kan delta i utenomekteskapelige seksuelle forhold, uten at dette er ansett som utroskap.
Åpen trofasthet er en form for ærlig, åpen og ansvarlig ikke-monogami med utgangspunkt i et primært forhold. Samlivet med primærpartneren har førsteprioritet og er i utgangspunktet på noen måter unikt, men det er full åpenhet omkring eventuelle forhold til andre partnere. Grensen mellom åpen trofasthet og polyamori kan være noe flytende i de tilfellene der et forhold til en annen partner utvikler seg mot et mer komplett kjærlighetsforhold som består over tid.  Begrepet åpen trofasthet («open fidelity») ble lansert av Anna Sharman.


== Referanser ==


== Litteratur ==
Heinlein, Robert (1997): The Moon Is a Harsh Mistress. Tom Doherty Associates, Inc.ISBN 0-312-86355-1. s. 260-262..
Murdock, George Peter (1949): Social Structure. New York: The MacMillan Company. ISBN 0-02-922290-7.
Emens, Elizabeth F. (2004): «Monogamy's Law: Compulsory Monogamy and Polyamorous Existence» i: New York University Review of Law & Social Change 29 (2), s. 277.
Sharman, Anna (2006): Open Fidelity: An A-Z Guide, Purple Sofa Publications, ISBN 978-0955387005


== Eksterne lenker ==
Open fidelity Arkivert 6. desember 2009 hos Wayback Machine.
The Oneida Community, New York History Net
Polyamory for The Practical
Kerista Commune
Xeromag's Poly Glossary